b'\n_START_ARTICLE_\nReconeixement de locutors\n_START_PARAGRAPH_\nEl reconeixement de locutors pertany a la branca de la intel\xc2\xb7lig\xc3\xa8ncia artificial i consisteix en la identificaci\xc3\xb3 autom\xc3\xa0tica d\'una persona a trav\xc3\xa9s de la seva veu. El fet de poder distingir un locutor d\'un altre est\xc3\xa0 relacionat majorit\xc3\xa0riament amb les caracter\xc3\xadstiques fisiol\xc3\xb2giques i els h\xc3\xa0bits ling\xc3\xbc\xc3\xadstics de cadascun d\'ells. El reconeixement comporta un processament d\'\xc3\xa0udio que permet extreure aquest conjunt de trets inherents al locutor i la posterior cerca de possibles coincid\xc3\xa8ncies mitjan\xc3\xa7ant un proc\xc3\xa9s de reconeixement de patrons.\n_START_SECTION_\nAdquisici\xc3\xb3 de dades\n_START_PARAGRAPH_\nL\'adquisici\xc3\xb3 de dades \xc3\xa9s essencial tant per a la part d\'entrenament com la de test. Per poder introduir locutors al sistema \xc3\xa9s necessari un transductor ac\xc3\xbastic-el\xc3\xa8ctric, ja que la veu es propaga en forma d\'ones i per tal de poder extreure\'n caracter\xc3\xadstiques \xc3\xa9s necessari transformar la pressi\xc3\xb3 sonora en un senyal el\xc3\xa8ctric i aix\xc3\xad poder procedir a la seva digitalitzaci\xc3\xb3. El tipus de micr\xc3\xb2fon, la freq\xc3\xbc\xc3\xa8ncia de mostreig i la quantificaci\xc3\xb3 realitzada a la captaci\xc3\xb3 de l\'\xc3\xa0udio ha d\'adequar-se a l\'amplada de banda de la veu i les seves caracter\xc3\xadstiques. Hi ha factors externs al locutor com l\'elecci\xc3\xb3 dels par\xc3\xa0metres anteriors, la relaci\xc3\xb3 senyal-soroll (SNR) de les mostres enregistrades o la utilitzaci\xc3\xb3 de micr\xc3\xb2fons amb diferents corbes de resposta freq\xc3\xbcencial que poden influir negativament en el resultat.\n_START_SECTION_\nExtracci\xc3\xb3 de caracter\xc3\xadstiques\n_START_PARAGRAPH_\nUn cop digitalitzat, l\'\xc3\xa0udio es processa per tal d\'extreure el llistat de caracter\xc3\xadstiques triades, les quals s\'anomenen descriptors d\'\xc3\xa0udio. Aquests descriptors contenen les caracter\xc3\xadstiques ac\xc3\xbastiques del senyal que utilitzar\xc3\xa0 el classificador per comparar-los amb el llistat emmagatzemat a la base de dades. Les caracter\xc3\xadstiques a analitzar poden ser diverses per\xc3\xb2 es solen utilitzar els descriptors d\'\xc3\xa0udio de baix nivell degut a la naturalesa de la font. Aquests descriptors presenten un baix nivell d\'abstracci\xc3\xb3 i es limiten a descriure caracter\xc3\xadstiques espectrals, param\xc3\xa8triques i temporals del senyal d\'\xc3\xa0udio._NEWLINE_Per tal de poder associar les caracter\xc3\xadstiques dels descriptors als arxius d\'\xc3\xa0udio corresponents s\'utilitzen les metadades, dades sobre dades. Un dels est\xc3\xa0ndards utilitzats per a aquesta tasca \xc3\xa9s l\'est\xc3\xa0ndard MPEG-7, el qual permet la gesti\xc3\xb3 d\'aquestes metadades, facilitant aix\xc3\xad l\'acc\xc3\xa9s a aquesta informaci\xc3\xb3 a l\'hora de la cerca.\n_START_SECTION_\nClassificaci\xc3\xb3\n_START_PARAGRAPH_\nEl m\xc3\xb2dul classificador t\xc3\xa9 acc\xc3\xa9s tant a la part d\'entrenament com a la de test. Aquest m\xc3\xb2dul fa de pont entre ambdues parts encarregant-se de comparar els vectors de caracter\xc3\xadstiques a cercar amb els vectors dels models de locutor que cont\xc3\xa9 la base de dades. La seva tasca computacional consisteix a trobar coincid\xc3\xa8ncies i com a resultat extreu una s\xc3\xa8rie de probabilitats dels locutors a la base de dades susceptibles de ser el cercat. La decisi\xc3\xb3 pot ser diferent depenent de la configuraci\xc3\xb3 del sistema.\n_START_SECTION_\nSistema tancat\n_START_PARAGRAPH_\nUn sistema tancat d\xc3\xb3na per suposat que el locutor que es vol identificar es troba ja emmagatzemat a la base de dades. El locutor amb m\xc3\xa9s probabilitats a la sortida del classificador, que comparteix m\xc3\xa9s caracter\xc3\xadstiques amb el locutor a cercar, ser\xc3\xa0 la sortida resultant del sistema.\n_START_SECTION_\nSistema obert\n_START_PARAGRAPH_\nUn sistema obert \xc3\xa9s m\xc3\xa9s complex, ja que el locutor que es vol identificar no est\xc3\xa0 necess\xc3\xa0riament a la base de dades. El classificador ha de tenir en compte no nom\xc3\xa9s la m\xc3\xa9s alta probabilitat, sin\xc3\xb3 que tamb\xc3\xa9 ha d\'establir si la semblan\xc3\xa7a \xc3\xa9s suficient per a donar un positiu. Si les probabilitats d\'un model de locutor es consideren suficients com per a suposar una coincid\xc3\xa8ncia es presenta al candidat com a resultat de la cerca, en cas contrari la sortida \xc3\xa9s "locutor desconegut".'